中華人民共和國反外國制裁法

《中華人民共和國反外國制裁法》係中華人民共和國為咗應對外國制裁但相關法律手段唔足夠而制定嘅法律。第十三屆全國人大常委會第二十九次會議喺2021年6月7號下晝舉行第一次全體會議，聽咗關於呢部法律草案嘅報告；跟住喺6月10號表決通過。香港行政長官林鄭月娥公開表示支持。

反制措施 
《反外國制裁法》嘅適用情況係「外國國家違反國際法同國際關係基本准則，以各種借口或者依據佢本國法律對我國進行遏制、打壓，對我國公民、組織採取歧視性限制措施，干涉我國內政，我國有權采取相應反制措施」，而制裁措施有三類：

唔發簽證、唔准入境、注銷簽證或者驅逐出境。
 查封、扣押、凍結喺中國境內嘅動產、不動產同其它各類財產。
 禁止或者限制中國境內嘅組織、個人同佢進行有關交易、合作等活動。
另外，重有其它必要措施。

執行制裁 
2021年7月23號，中華人民共和國外交部第一次依照《反外國制裁法》制裁美國商務部前部長威爾伯·羅斯等美方人員同實體，回應美國對中國嘅制裁。白宮發言人珍·莎琪回應，美國唔會咁樣就驚咗，美方將繼續就習近平當局侵犯新疆人權問題、打壓香港民主運動等致力實施所有對中國嘅制裁措施。

港澳立法 
2021年6月23號，中國外交部條約法律司處長史曉斌、聯合國國際法委員會委員黃惠康喺隸屬中共中央黨校嘅《學習時報》撰文，認為《反外國制裁法》可以列入《香港基本法》同《澳門基本法》附件三，跟住喺港澳通用，同《香港國安法》、《澳門國安法》一齊，健全特區國家安全法律體系。

2021年7月27號，十三屆全國人大常委會召開委員長會議，決定喺8月17號嘅常委會第三十次會議入面提請審議關於喺香港基本法同澳門基本法附件三入面增加全國性法律嘅決議。有傳媒引述消息話，相關法律涉及《反外國制裁法》。

2021年8月8號，香港律政司司長鄭若驊發文認為訂立《反外國制裁法》係合法、合理同公平，又認為全國人大常委會喺諮詢基本法委員會同香港政府之後，做出將法律加入基本法附件三嘅決定係自然而且恰當嘅。而港區人大常委譚耀宗就認為相關立法工作最好由本地立法程序完成比較適合。

中華人民共和國法律
香港法律